सुक्लाइ सेरफां , 14 नभेम्बरःसुक्लाइ सेरफां दख'रा दुलाराय बर' फरायसा आफादनि दैदेन्नायाव दख'रानि सिङाव थानाय भेन्सार गुदि , गेजेर , गोजौ , गोजौसिन आरो फरायसालिमाफोरनि फोरोंगिरिखौ लानानै उदाङै सावरायलायदों । हाबाफारिआव मिरु एबसुनि सोलोंथाय बिफाननि नेहाथारि कास्टम बसुमतारिआ गाहाय आलासि महरै बाहागो लानानै बुङोदि , एबसुआ थांनाय 2011 आरो 2017 इं माइथायनि सोलोंथाय दाफामनाय आइनखौ गनायाखै । बेनिखायनो बिटिआर गोरोबथायाव 6.3 दफाखौ लाबोनाय जादों । जाय दफानि गेजेरजों बिटिआर ओन्सोलनि गासैबो भेन्सार फरायसालि आरो फरायसालिमाफोरा सरकारि खालामजागोन । बे हाबाफारिआव बाहागो लानाय भेन्सार फरायसालि - फरायसालिमाफोरनि फोरोंगिरिफोरा सोलोंथायनि सायाव गोलाव समनिफ्राय खामानि मावबोनाय आरो बिटिआर गोरोबथायाव 6.3 दफाखौ लाबोनानै फरायसालिफोरखौ सरकारि खालामनो नाजानायनि थाखाय रोजा - रोजा साबायख'र जासियो । 13 नभेम्बरखालि सावराय बे हाबाफारिआव सा 200 नि बांसिन फोरोंगिरिफोरजों लोगोसे मिरु एबसुनिफ्राय रांखान्थि नेहाथारि सरन्जय ब्रह्म , लोगो थुनलाइयारि नेहाथारि सुमित नार्जारि , लोगो सोलोंथाय नेहाथारि अबित नार्जारि , उदालगुरि जिल्ला एबसुनि बारग' बुंथिगिरि , भेरगाव दख'रा एबसुनि आफादगिरिजों लोगोसे सुक्लाइ सेरफां दख'रा एबसुनि मावथिफोराबो बाहागो लादोंमोन । 
एबसुआ आसामनि सोलोंथाय दाफामथाय आइन 2011 आरो 2017 खौ गनायजोबनो हायाखैः कास्टम बसुमतारि